和黄充實春盡游南山
作者：陳師道
朝代：宋

paragraphs: 逐勝闕勇功，餞春無少色。
出門欲何向，坂丸隨所擊。
百年餘幾何，十步復一息。
同來二三子，楚楚頗脩飾。
行前强老夫，徑捷疲峻陟。
山門開煙霏，禪房閉岑寂。
口燥沾茗椀，久厄此爲德。
逐日下西山，草路荒不識。
回溪轉鉤曲，門徑入繩直。
故人喜領客，內愧積腹臆。
所來爲親舊，掃除稱寥閴。
疾風無末勢，過雨有餘瀝。
高花初欲然，平荷已如拭。
因君感衰盛，醜好移頃刻。
交新厭區區，話舊聽歷歷。
談間十一二，四座已傾側。
茅屋漏風霜，山田带沙礫。
尚能哀此老，舉手觸四塞。
君如澗底松，超拔出天壁。
學詩有新功，黄魏共推激。